**Salm 66**

(Yr ail gasgliad o Salmau 42—72)

**Cân o fawl a diolch**

*1 Gwaeddwch yn uchel i Dduw, holl bobl y byd!* *2 Canwch gân i ddweud mor wych ydy e, a'i foli'n hyfryd.**3 Dwedwch wrth Dduw, “Mae dy weithredoedd di mor syfrdanol! Am dy fod ti mor rymus mae dy elynion yn crynu o dy flaen.* *4 Mae'r byd i gyd yn dy addoli, ac yn canu mawl i ti! Maen nhw'n dy foli di ar gân!”*

*Saib*

*5 Dewch i weld beth wnaeth Duw. Mae'r hyn wna ar ran pobl yn syfrdanol.* *6 Trodd y môr yn dir sych, a dyma nhw'n cerdded drwy'r afon! Gadewch i ni ddathlu'r peth!* *7 Mae e'n dal i deyrnasu yn ei nerth, ac mae'n cadw ei lygaid ar y cenhedloedd; felly peidiwch gwrthryfela a chodi yn ei erbyn.*

*Saib*

*8 O bobloedd, bendithiwch ein Duw ni; gadewch i ni glywed pobl yn ei foli!* *9 Fe sy'n ein cadw ni'n fyw; dydy e ddim wedi gadael i'n traed lithro.* *10 Ti wedi ein profi ni, O Dduw, a'n puro ni fel arian mewn ffwrnais.**11 Ti wedi ein dal ni mewn rhwyd, a gwneud i ni ddioddef baich trwm.* *12 Ti wedi gadael i bobl farchogaeth troson ni. Dŷn ni wedi bod trwy ddŵr a thân, ond ti wedi dod â ni trwy'r cwbl i brofi digonedd.**13 Dw i'n dod i dy deml ag offrymau llosg ac yn cadw fy addewidion,* *14 drwy wneud popeth wnes i addo pan oeddwn i mewn trafferthion.* *15 Dw i'n dod ag anifeiliaid wedi eu pesgi yn offrymau llosg — arogl hyrddod yn cael eu llosgi, teirw a bychod geifr yn cael eu haberthu.*

*Saib*

*16 Dewch i wrando, chi sy'n addoli Duw, i mi ddweud wrthoch chi beth wnaeth e i mi.**17 Dyma fi'n gweiddi'n uchel arno am help — roeddwn i'n barod i'w foli.* *18 Petawn i'n euog o feddwl yn ddrwg amdano, fyddai'r ARGLWYDD ddim wedi gwrando arna i.* *19 Ond dyma Duw yn clywed; a gwrando ar fy ngweddi.* *20 Mae Duw yn haeddu ei foli! Wnaeth e ddim diystyru fy ngweddi, na bod yn anffyddlon i mi.*

......................

Does neb yn hollol sicr pwy sgwennodd y Salm hon, ond mae rhai arbenigwyr ar y Beibl yn dweud mai’r Brenin Heseceia sgwennodd hi ar ôl i Dduw rhoi buddugoliaeth iddo yn erbyn byddin Asyria. (Mae’r hanes yn [Eseia 37)](http://www.beibl.net/beibl-chwilio?pennod=37&book=BNET%3AIsa&viewid=BNET%3AIsa.37&newwindow=BOOKREADER&math=).

Salm o fawl a diolch ydy hi – mae’r Salmydd wrth ei fodd, ac eisiau i bawb ddathlu mawredd Duw a’i foli. Ddylai addoliad ddim bod yn sych a diflas! Dylai gwir addoliad fod yn llawen a llawn bywyd – mae yna asbri a bywiogrwydd yng ngeiriau’r Salm – *gwaeddwch, canwch*, molwch yn *hyfryd.*

Roedd y bobl nid yn unig yn dathlu’r fuddugoliaeth ddiweddara, ond roedden nhw hefyd yn cofio popeth roedd Duw wedi ei wneud drostyn nhw yn y gorffennol. Achubodd yr Arglwydd yr Israeliaid o wlad yr Aifft a’u harwain drwy’r Môr Coch, a thrwy Afon yr Iorddonen, ar dir sych er mwyn iddyn nhw gyrraedd Gwlad yr Addewid (Gwlad Cannaan / Israel). Mae’r hanesion yn [Exodus 14](http://www.beibl.net/beibl-chwilio?pennod=14&book=BNET%3AExo&viewid=BNET%3AExo.14&newwindow=BOOKREADER&math=) a [Josua 3](http://www.beibl.net/beibl-chwilio?pennod=3&book=BNET%3AJos&viewid=BNET%3AJos.3&newwindow=BOOKREADER&math=).

Yn adnodau 8 i 12 rydyn ni’n darllen bod y bobl wedi dioddef. Roedden nhw’n cael eu profi *fel arian mewn ffwrnais.* Falle ein bod ni’n meddwl ei fod o’n rhyfedd fod Duw yn caniatáu i’w bobl ddioddef, ond dydy’r Beibl ddim yn addo bywyd braf, di-boen i Gristnogion. I’r gwrthwyneb i ddweud y gwir. Ond, nid yw pobl Dduw yn dioddef yn ofer,

*Felly gallwch fod yn llawen, er bod pethau'n anodd ar hyn o bryd, a'ch bod chi'n gorfod dioddef pob math o dreialon. 7 Mae'r pethau yma'n digwydd er mwyn dangos eich bod chi'n credu go iawn. Mae'r un fath â'r broses o buro aur mewn ffwrnais, ond bod ffydd yn rhywbeth llawer mwy gwerthfawr nag aur. Byddwch yn derbyn canmoliaeth, ysblander ac anrhydedd pan fydd Iesu Grist yn dod i'r golwg eto. (1 Pedr 1: 6-7)*

Mae aur sy’n cael ei gloddio’n aml yn gymysg â sinc, haearn, copr neu fetelau eraill. Rhaid puro’r aur er mwyn cael gwared â’r metelau rhad - yr amhurdebau. Un ffordd o buro aur ydy drwy ei doddi, ei buro trwy dân. Dim ond aur pur, gwerthfawr fydd yn cael ei adael ar ôl. Yn 1 Pedr 1:6-7 dyna’r broses mae Pedr yn ei disgrifio i’r Cristnogion cynnar oedd yn dioddef am eu ffydd. Roedd eu ffydd yn cael ei brofi, ond wrth iddyn nhw bwyso ar Dduw, tyfu a chryfhau yn eu ffydd drwy oroesi profiadau anodd, yna fe fyddai eu ffydd yn gryfach ac yn *burach* yn y pendraw.

Roedd hi’n arferiad yn amser yr Hen Destament i losgi aberth i ddiolch i Dduw am bopeth roedd e wedi ei wneud. Dydyn ni ddim yn llosgi aberthau yn yr 21ain ganrif, ond yn y Testament Newydd mae’r darlun o aberth yn cael ei ddefnyddio wrth ddisgrifio bywyd Cristnogion,

*Felly, am fod Duw wedi bod mor drugarog wrthoch chi, frodyr a chwiorydd, dw i'n apelio ar i chi roi eich hunain yn llwyr i Dduw. Cyflwyno eich cyrff iddo fel aberthau byw — rhai sy'n lân ac yn dderbyniol ganddo. Dyna beth ydy addoliad go iawn! (Rhufeiniaid 12: 1)*

Mae Duw eisiau i Gristnogion roi ei hunain iddo yn llwyr, byw i’w blesio, ei wasanaethau a dweud wrth bobl eraill am ei fab Iesu Grist.

Yn yr adnodau olaf mae’r Salmydd yn pwysleisio ffyddlondeb Duw. Roedd Duw wedi gwrando ar ei weddïau ac wedi eu hateb. Ond, roedd y Salmydd ei hun yn ffyddlon i Dduw hefyd - roedd o’n trystio Duw ac yn ei barchu,

*Petawn i'n euog o feddwl yn ddrwg amdano, fyddai'r ARGLWYDD ddim wedi gwrando arna i.*

Mae’n rhaid i Gristnogion weddïo yn yr ysbryd cywir. Os nad ydyn ni’n meddwl am Dduw yn y ffordd iawn, yna ni fydd ein perthynas gyda Duw yn iawn. Un ffordd sydd at y Tad meddai’r Testament Newydd, sef drwy gredu yn Iesu Grist. (Ioan 14:6)